《对酒用太白韵》
清代·吕敦礼

长绳难系日，鞭石难渡海。悠悠忽百年，神仙又安在。

富贵不足慕，掣电闪光彩。金石变坚贞，沧桑亦迁改。

买醉有青钱，不饮将谁待。善恶亦同归，岁月去不来。

世网苦缠人，谁能摆脱开。十千沽美酒，与君倾尊罍。

取乐艳阳时，莫待霜雪催。百年能几何，奄忽入泉台。

累累道旁冢，日暮飞尘埃。君看古昔人，于今安在哉。